**Sigurd Sollien** (født 22. juni 1966 på Kjelsås i Oslo) er en norsk journalist og skuespiller fra Oslo, kjent som programleder for TVNorge, TV 2 og P4.

Utdanning og karrière
---------------------

Etter oppvekst på Kjelsås og Grefsen gymnas studerte han journalistikk ved Høgskulen i Volda. Sommeren 1996 og 1997 var han reisende for *Reiseradioen*. Kjent ble han sammen med Mari Tefre (født 1971) i serien *Egil og Barbara* som gikk i *Smørøyet* på NRK våren 1999, samt innslag som den fotballinteresserte karakteren («ekspertkommentator») «Siggen» i *Sportsrevyen*. Sommeren 1999 seilte han for *Reiseradioen* nedover kysten sammen med Pål Thoresen (født 1960).

Sollien, som også har vært reiseguide i Spania i tre år, gikk så over til Rubicon TV der han sammen med Silje Stang (født 1970) laget tolv episoder av reiseprogrammet *Silje og Sigurd – et slags reiseprogram* vist på TVNorge i 2000–2001 og beæret med Gullruten 2001 i klassen beste underholdningsprogram. De var i Jordan, Sicilia og Malta, Berlin, Jamaica og Costa Rica, St. Petersburg, Spania, Senegal, Nord-Norge og USA. Det ble også en andre sesong høsten 2001 (Østerrike, Malaysia) før de skilte lag, og Sollien måtte lage tolv episoder alene. Programmet het *Sigurds Verden* og ble vist på TVNorge høsten 2002, det viste reisemål i Brasil, Skottland, Thailand, Kanariøyene, Frankrike og Tanzania. Sesong to gikk tidlig i 2004, og Sollien ble nominert til Gullruten 2004 som beste mannlige programleder.

I januar 2006 ble det kjent at Sollien skulle lede programmet *Sjarmørskolen* der åtte personer fikk hjelp til å sjarmere. Programmet var kanalens etterfølger til serien *Dansefeber*. På denne tiden ga han også stemmer til animasjonsfilmer (som *Lille kylling* og *King Kong*). Tidlig i 2007 ledet han tolv episoder av *Helt historisk* på samme kanal, etterfulgt av reiseprogrammet *Hit & Dit* sammen med blant andre Christopher Dons (født 1974). Høsten 2008 var han deltaker i *Skal vi danse* sammen med danselærer Ingrid Beate Thompson (1974) fra Ålesund, men var nødt til å trekke seg etter at han pådro seg en muskelskade i lysken i en quickstep.

Våren 2009 var han sammen med kokken Erling Sundal (født 1974) på TV2 med *Smaken av Norge*. Samme vinteren ledet han programmet *Norgesmester*, mens han i april 2010 tok del i Dag Otto Lauritzen (født 1956) sitt sykkelprogram *På hjul med Dag Otto* i Nederland, da sammen med Hallvard Flatland (født 1957). Høsten 2010 ledet han *Oppgrader!*, som reiste rundt til familier og hadde gode premier. Dette fortsatte han med inn i 2011 og 2012, mens han i april 2013 igjen var med i Dag Otto sitt sykkelprogram, der han og Håvard Lilleheie (født 1973) syklet Paris-Roubaix.

I 2016 og 2017 var Sollien programleder for Superoppusserne på TV3. I 2021 spilte han rollen som Hans Petter, uten bindestrek, i NRK-serien *Familien Lykke*. Sammen med Bjørn Henning Ødegaard vant han dessuten kunnskapskonkurransen *Alle mot Alle* på Discovery og kan smykke seg med tittelen "Norges smarteste kjendis", sesong 3.

Sollien er også programleder i de to podcastene *Hvordan ble du sånn*, sammen med Willy Brusdal og *Matpodden* med kokken Bård Greni.

Dessuten tar han på seg konferansier- og quiz-oppdrag for næringslivet over hele landet og bedriver folkeopplysning på puber og barer i form av quiz.

Referanser
----------

1. ↑   www.aftenposten.no, besøkt 1. mai 2019[Hentet fra Wikidata]
2. ↑  Hanne Mellingsæther (20. april 2007). «Sigurds stille verden». *Aftenposten*. Besøkt 1. mai 2019.
3. ↑  Gro Rognmo (15. april 1999). «Sigurd Sollien». *Dagbladet*. Besøkt 1. mai 2019.
4. ↑  Gro Rognmo (24. november 1999). «Jorden rundt på åtti dager». *Dagbladet*. Besøkt 1. mai 2019.
5. ↑  «Sigurd går solo». *VG*. 20. mai 2002. Besøkt 1. mai 2019.
6. ↑  «Sigurd som kvinne i Brasil». *Aftenposten*. 17. september 2002.
7. ↑  «Gullrutefavoritt». *Bergensavisen*. 14. april 2004. Besøkt 1. mai 2019.
8. ↑  Åshild Amland (24. august 2014). ««Skal vi danse» har kåret de fem verste skadene gjennom tidene». *TV2*. Besøkt 1. mai 2019.

Eksterne lenker
---------------

* (en) Sigurd Sollien på Internet Movie Database Rediger på Wikidata

* (en) Sigurd Sollien hos The Movie Database Rediger på Wikidata
* Sigurd Sollien på Instagram Rediger på Wikidata
* Matpodden – Lyd med god smak Arkivert 1. mai 2019 hos Wayback Machine.
* Sigurd Solliens profil Arkivert 1. mai 2019 hos Wayback Machine. hos Pullman

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |